Луис де Леон
Сонет

Превод от испански: Александър Муратов, Атанас Далчев, 1978

chitanka.info

Сега се вдига със зората ясна

и мойта светлина, сега косата

прихваща в пищен възел и със злато

гърдите си и гърлото опасва.

Сега се чиста във небето рее,

сега с очи, повдигнати нагоре,

на лютия свири, пее и говори,

и жали зарад мойта скръб по нея.

Тъй казвам и в мечтата си увлечен,

я виждам пред очите си с почуда

и с обич я смирено съзерцавам.

Но връща се дъхът от път далечен

и осъзнал сам своята заблуда,

аз дълго воля на сълзите давам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.